Lwali lumu empologoma bwe yali nga yeebase, akamese akato ne katandika okubuukirabuukira awo okumpi nayo; kino kyazuukusa empologoma okuva mu tulo. Bwe yazuukuka, yatuuza ekigere kyayo ku kamese era n’eyasamya oluba lwayo olwali olugazi ddala emire akamese. Akamese kaakaba nnyo nga bwe kalaajanira empologoma ekasonyiwe. K’agigamba nti, “Bambi Oweekitiibwa Kabaka w’ebisolo nkusaba onsaasire: nkusaba onsonyiweyo omulundi guno gwokka. Singa onsonyiwa leero, ky’onaaba onkoledde sirikyerabira: ye ani amanyi ddala ekyo nange kye ndisobola okukukolera olunaku olumu mu maaso eyo nga nkusasula olw’okunsonyiwa olunaku lwa leero?” Okwegayirira kw’akamese kuno kwasanyusa nnyo empologoma. Ekirala ekyagisanyusa kwe kuwulira nga Wammese asuubiza nti alisobola okugiyamba okugiggya mu buzibu olunaku olumu mu maaso eyo. Wampologoma bwe yawulira ebyo Wammese bye yali amugambye, olwo n’asitula ekigere kye okukiggya ku kamese n’akaleka ne kagenda. Wampologoma bwe yakasitulako ekigere kye Wammese n’adduka emisinde mingi nnyo nga tatunuddeeko wadde emabega. Oluvannyuma lw’ennaku entonotono, Wampologoma yagwa mu buzibu era nga yali mu kiseera ekyo yeetaaga amuyamba. Yali atambula eyo mu nsiko nga bw’atera okukola ng’anoonya ekyokulya, okugulu kwe ne kulaalira mu kyuma abayizzi kye baali bakwese mu nsiko nga baagala okumukwatirako. Abayizzi bano baali baagala nnyo okumukwata basobole okumutwala ewa Kabaka waabwe nga bamukutte mulamu. Awo nno kye baakola kwe kumutega ekyuma ekiyitibwa omutego. Ekyuma kino kyamukwata. Abayizzi bwe baalaba ng’ekyuma kikutte Wampologoma olwo ne bamuggyako ne bamusiba ku muti nga bwe bagenda okunoonya ekigaali kwe baali bagenda okumutwalira ewa Kabaka. Awo nno ne Wammese mu kiseera ekyo we yatuukira era yasanga Wampologoma ali awo ku muti bimusobedde. Wammese bwe yalaba embeera ey’entiisa Wampologoma mwe yali, n’asembera awali Wampologoma era amangu ago n’alumaaluma emigwa egyali gisibye Kabaka w’Ebisolo eby’oku ttale. Wammese yabuuza Wampologoma nti “Ssaali mutuufu bwe nakugamba nti olunaku lumu ndikuyamba olw’okunsonyiwa ku mulundi guli?” Olwo bonna ne baseka era ne bavaawo mu bwangu ddala abayizzi abaali banonye ekigaali kwe bamutwalira baleme okubasanga awo. Baagenda okudda nga ssenkulu yadduse dda. Munnange nga nkulabira!